שמעון אלקבץ

שמעון אלקבץ (נולד ב-4 במרץ 1966) הוא עיתונאי ישראלי. בעבר מפקד גלי צה"ל. קודם לכן שימש כמנהל קול ישראל, כמנכ"ל רדיו תל אביב וכסמנכ"ל רדיו בתאגיד השידור הישראלי.

ביוגרפיה 
אלקבץ נולד לחיים ומרים בשכונה ד' צפון בבאר שבע. הבכור מתוך שישה ילדים, אחיו הצעיר איציק נפטר מלוקמיה. כשהיה בן 13, החל לעבוד בכתיבה ובעריכה והיה כתב במקומון "שבע" שפעל אז בעיר. במקביל, כחניך בתנועת הצופים היה כתב הדרום של עלון הצופים "היה נכון", וגם כתב נוער בשבועון מעריב לנוער. בצבא שירת כלוחם בחיל השריון במשך שנה וחצי, ובשל מיגרנה הועבר לשרת בבסיס חיל האוויר בחצרים.

לאחר שלוש שנים של שירות בצה"ל, שימש אלקבץ בשנים 1987–1989 כראש מערכת העיתון "חדשות" בדרום. בעקבות הישגים עיתונאיים וסיפורים בלעדיים מונה לכתב הראשי לענייני משטרה ומשפט. בשנים ההן סיים את לימודיו במשפטים במרכז האקדמי למשפט ולעסקים ברמת גן והתמחה בתחום לשון הרע אצל השופט בלייך. לאלקבץ תואר ראשון במשפטים מהמרכז האקדמי למשפט ולעסקים ברמת גן, ותואר שני בתקשורת בהצטיינות מהמכללה האקדמית נתניה.

אלקבץ היה ממקימי רדיו דרום ורדיו גלי ישראל, וכן היה כתב גלי צה"ל בדרום וברצועת עזה; במהלך השנים ערך את יומני הבוקר של התחנה. שימש ככתב לענייני משטרה ומשפט בעיתון חדשות. לאחר שלוש שנות עבודה בעיתון 'חדשות' היה ממייסדי "ידיעות תקשורת", סגן העורך הראשי, רשת מקומוני "ידיעות אחרונות". היה המנכ"ל של קבוצת "גלי ישראל". בהמשך ניהל את רדיו ירושלים. ב-2004 שימש משנה למנכ"ל קבוצת "הירש מדיה" ומנהל פרויקטים בחברת החדשות בערוץ 10. בשנים 2011–2014 עמד אלקבץ בראש מינהל התרבות. ניהל את קול ישראל, ועל פי הפרסומים של רביב דרוקר השתמש בתפקידו כדי לקדם עיתונאים שראש הממשלה, בנימין נתניהו, היה מעוניין לשבצם בתקשורת. היה העורך הראשי של רשות השידור. שימש בתפקיד מנהלו הכללי של רדיו תל אביב, היה סמנכ"ל "מעריב" ומנכ"ל כתבי-העת בעיתון.

שימש כסמנכ"ל חטיבת הרדיו בתאגיד השידור הישראלי. במאי 2017, פרש מתפקיד זה. ב-31 באוגוסט 2017 החליף את ירון דקל כמפקד תחנת הרדיו גלי צה"ל. אלקבץ סיים באוגוסט 2021, את תפקידו בגלי צה"ל בתום ארבע שנים, וצפוי להתמנות למנכ"ל חברת השלטים רפיד ולהחליף את יורם אריס.

כיהן כחבר הנהלת אגודת העיתונאים בתל אביב, חבר בית דין לאתיקה במועצת העיתונות בישראל, נציג ציבור בוועדת האתיקה הארצית, לשכת עורכי הדין וחבר מועצת המוזיאונים.אלקבץ נשוי לענת, פסיכותרפיסטית ומטפלת באמנות, ואב לארבעה ילדים. בתו סיוון נרצחה במהלך מתקפת הפתע על ישראל (2023). מתגורר עם משפחתו בכפר עזה.

קישורים חיצוניים 

 ירון דקל ועמית סגל, מפקד גלצ הנכנס: "נשקף מגוון קולות מהפריפריה ומהמרכז", באתר גלי צה"ל, 31 באוגוסט 2017

הערות שוליים 

מפקדי גלי צה"ל
סגל חדשות
סגל מעריב
עורכים ישראלים
מנכ"לים ישראלים
אשדוד: אישים
סגל רדיו תל אביב
סגל קול ישראל
סגל תאגיד השידור הישראלי - שידורי הרדיו
סגל גלי צה"ל
סגל רדיו דרום
משפטנים ישראלים
בוגרי המרכז האקדמי למשפט ולעסקים
בוגרי תיכון מקיף ו' (באר שבע)
בוגרי תנועת הצופים בישראל
ישראלים שנולדו ב-1966
כפר עזה: אישים
אבות שכולים: חללי צה"ל